Številka: 90002- 5/2025-8

Datum: 18. junij 2025

**Z A P I S N I K**

**23. seje Statutarno pravne komisije (v nadaljevanju: komisija), ki je bila v sredo dne 18. junija 2025 v Klubu 15, Mestne hiše, Mestni trg 1, Ljubljana.**

Sejo je vodil predsednik komisije Marjan Sedmak.

NAVZOČI: predsednik komisije Marjan Sedmak, Marko Maver, Denis Striković in Igor Horvat.

ODSOTNA: dr. Marta Bon.

OSTALI PRISOTNI: Robert Kus (OZR), Jasmin Feratović (Pirati), Bernard Jazbar (OUP), Matjaž Bregar (SOD MS), Tanja Hodnik (OZSV) in Polona Zupan Klopčič (strokovna sodelavka SPK, SOD MS).

Seja se je pričela ob 15.15 uri.

Predsednik je s sklicem predlagal naslednji **DNEVNI RED**:

**1. Potrditev zapisnika 22. seje Statutarno pravne komisije**

**2. Obravnava gradiva za 24. sejo Mestnega sveta Mestne občine Ljubljana**

**3. Razno**

O dnevnem redu ni razpravljal nihče, zato je predsednik dal na glasovanje naslednji **SKLEP:**

**Statutarno pravna komisija sprejme predlog dnevnega reda 23. seje komisije.**

PRISOTNI: 4

ZA: 4

PROTI: 0

Predlagani dnevni red **je bil** sprejet soglasno.

**AD 1.**

**POTRDITEV ZAPISNIKA 22. SEJE STATUTARNO PRAVNE KOMISIJE**

O zapisniku ni razpravljal nihče, zato je predsednik dal na glasovanje **PREDLOG SKLEPA:**

**Statutarno pravna komisija potrjuje zapisnik 22. redne seje Statutarno pravne komisije.**

PRISOTNI: 4

ZA: 4

PROTI: 0

Predlagani zapisnik **je bil** sprejet soglasno.

**AD 2.**

**OBRAVNAVA GRADIVA ZA 24. SEJO MESTNEGA SVETA MESTNE OBČINE LJUBLJANA**

Komisija je obravnavale vse točke predlaganega dnevnega reda 24. seje MS MOL.

Komisija je imela pripombe pravne narave pri 10., 12., 13. in 14. točki predlaganega dnevnega reda.

### **Ad. tč. 10./24. seje MS MOL**

### **PREDLOG SPREMEMB IN DOPOLNITEV**

### **POSLOVNIKA MESTNEGA SVETA MESTNE OBČINE LJUBLJANA**

**S PREDLOGOM ZA HITRI POSTOPEK**

Po razpravi vseh prisotnih članov komisije, je predsednik dal na glasovanje naslednja **SKLEPA**:

***1. Statutarno pravna komisija podpira predlog sklepa, da se predlog Sprememb in dopolnitev Poslovnika Mestnega sveta Mestne občine Ljubljana sprejme po hitrem postopku.***

PRISOTNI: 4

ZA: 4

PROTI: 0

Predlagani sklep **je bil** sprejet soglasno.

***2. Statutarno pravna komisija podpira sprejem predloga Sprememb in dopolnitev Poslovnika Mestnega sveta Mestne občine Ljubljana.***

PRISOTNI: 4

ZA: 4

PROTI: 0

Predlagani sklep **je bil** sprejet soglasno.

### **Ad. tč. 12./24. seje MS MOL**

### **SOFINANCIRANJE VGRADNJE DVIGAL V VEČSTANOVANJSKIH STAVBAH**

Poročevalca g. Primca, SK samostojni svetniki, ni bilo na sejo komisije.

Po razpravi vseh prisotnih članov komisije je predsednik dal na glasovanje **MNENJE**:

***Sofinanciranje vgradnje osebnih dvigal v večnadstropne stavbe, ki dvigal še nimajo posega v ustavno pravice do zasebne lastnine in enakosti pred zakonom.***

***Javni stanovanjski sklad Mestne občine Ljubljana nima pravne podlage za urejanje omenjenega pravnega razmerja, saj gre za zakonsko materijo, zato »izvajanja postopkov za sofinanciranje vgradnje osebnih dvigal v večnadstropne stavbe, ki dvigal še nimajo, v deležu 70% investicije« ne zadosti načelu pravne varnosti in načelu zakonitosti.***

PRISOTNI: 4

ZA: 4

PROTI: 0

Predlagano mnenje **je bilo** sprejeto soglasno.

Obrazložitev:

Predlagani akt nima podlage v zakonskih predpisih. Sofinanciranje vgradnje osebnih dvigal v večnadstropne stavbe, ki dvigal še nimajo, ne zadosti kriteriju ustavne pravice do zasebne lastnine in enakosti pred zakonom. Gre za zakonsko materijo, ki ne more biti urejena z odlokom.

Vgradnja osebnih dvigal v večnadstropne stavbe posega v ustavno pravico etažnih lastnikov, ker niti na prvi pogled ne prestane testa sorazmernosti t.j. ni javne koristi, ki bi sploh zadoščala posegu javne v zasebno lastnino, saj pravico do dostopnosti z dvigalom v večnadstropnih stavbah urejajo prostorski predpisi, ki tudi natančno določajo, kdaj je strokovno utemeljeno oz. nujno, da imajo stavbe dvigala, in kdaj to ni potrebno.

Prav tako je ukrep diskriminatoren, saj naslavlja osebne lastnosti uporabnikov dvigal in sicer samo tiste v večnadstropnih stavbah, ki dvigal še nimajo, brez kakršnekoli razumne utemeljitve oz. utemeljitve, zakaj ljudje, ki živijo v večnadstropnih stavbah, ki skladno s predpisi ne potrebujejo dvigala in imajo iste osebne okoliščine, do tovrstne dostopnosti v zasebnih domovih niso upravičeni.

Odlok o ustanovitvi stanovanjskega sklada Mestne občine Ljubljana v drugem odstavku 6. člena med drugim določa, da JSS MOL spodbuja izboljšanje kvalitete obstoječih zasebnih stanovanj in tudi določa kaj JSS MOL zagotavlja t.j. gradnjo neprofitnih stanovanj, prenovo in vzdrževanje lastnih stanovanj in stanovanjskih hiš.

Vgradnja dvigal in morebitnih dvižnih ploščadi ni niti na nivoju evropske zakonodaje (finančna prespektiva 2021-2027), niti na nivoju države obravnavana kot tip projekta, ki bi bil izrecno označen, kot projekt za zagotavljanje zmanjšanja diskriminacije posameznih ogroženih skupin, ki bi ga zagotavljala država/občina. V ta sklop dostopnosti- funkcionalne uporabnosti- so npr. vključene prenove kopalnic, držal,.. in podobno, posameznim upravičencem.

Podpora t.i. dostopnosti na nivoju večstanovanjskih stavb je na nivoju Evropske komisije in Republike Slovenije kvečjemu namenjena celovitim prenovam stavb, kjer je strošek vgradnje dvigala obravnavan kot strošek funkcionalne uporabnosti starejših večstanovanjskih stavb oz. odprave funkcionalnih ovir stavb.

### **Ad. tč. 13./24. seje MS MOL**

### **PREDLOG ZA ZAŠČITO OTROK IN UKINITEV T.I. CERTIFIKATA »LGBT PRIJAZNO« V LJUBLJANSKIH VRTCIH IN ŠOLAH**

Poročevalca g. Primca, SK samostojni svetniki, ni bilo na sejo komisije.

Po razpravi vseh prisotnih članov komisije je predsednik dal na glasovanje **MNENJE**:

***Statutarno pravna komisija ponovno ugotavlja in opozarja, da Mestni svet Mestne občine Ljubljana nima pristojnosti poseganja v materialni del pravnih predpisov, ki zadevajo vzgojne in izobraževalne usmeritve vrtcev oz. šol.***

PRISOTNI: 4

ZA: 4

PROTI: 0

Predlagano mnenje **je bilo** sprejeto soglasno.

Obrazložitev:

Strategija razvoja socialnega varstva v Ljubljani za obdobje od 2021 do 2027, ki jo je sprejel Mestni svet Mestne občine Ljubljana v temeljnih načelih socialne politike našteva *enakost spolov* (upoštevanje vidika enakosti spolov ter specifičnih potreb različnih spolov).

**Certifikat »LGBT prijazno«** podeljuje Komisija za LGBT *na podlagi prijave* zainteresirane organizacije, ki ima lahko status javne ali zasebne pravne osebe *in izpolnjevanja kriterijev*.

Vrtci in šole so, skladno z materialnimi predpisi, avtonomni pri odločanju glede vzgojnih in izobraževalnih usmeritev vrtcev in šol (torej tudi glede odločanja ali želijo pridobiti omenjeni certifikat), pri čemer morajo upoštevati vso pozitivno zakonodajo, vključno z ustavno varovanimi pravicami (npr. prepoved diskriminacije,..).

Glede na navedeno Mestni svet Mestne občine Ljubljana nima pristojnostiposeganja v materialni del pravnih predpisov, ki zadevajo vzgojne in izobraževalne usmeritve vrtcev oz. šol.

### **Ad. tč. 14./24. seje MS MOL**

### **PREDLOG REVIZIJE JAVNOZASEBNEGA PARTNERSTVA BICIKELJ**

Poročevalca g. Primca, SK samostojni svetniki, ni bilo na sejo komisije.

Po razpravi vseh prisotnih članov komisije je predsednik dal na glasovanje **MNENJE:**

***Statutarno pravna komisija ponovno ugotavlja, da je bila leta 2024 opravljena revizija javno-zasebnega partnerstva na projektu izposoje koles na območju Mestne občine Ljubljana, pri neodvisnem revizorju Inštitut za javno-zasebno partnerstvo.***

***Statutarno pravna komisija meni, da bi bilo ponovno opravljanje revizije neracionalno in podpira predlog Odbora za finance, da naj se 14. točka umakne z dnevnega reda 24. seje Mestnega sveta Mestne občine Ljubljana, na podlagi petega odstavka 94. člena Poslovnika mestnega sveta Mestne občine Ljubljana (Ur.l. RS, št. 31/21).***

PRISOTNI: 4

ZA: 4

PROTI: 0

Predlagano mnenje **je bilo** sprejeto soglasno.

Obrazložitev:

Predlagatelj je ponovno podal predlog, da se opravi »neodvisna revizija javno-zasebnega partnerstva Bicikelj.«

Statutarno pravna komisija se je seznanila z gradivom in z mnenjem pristojnega odbora mestnega sveta Mestne občine Ljubljana. Odbor za finance je v poročilu št. 90007 -5/2025-4 z dne 18.6.2025 ponovno ugotovil, da je bila leta 2024 opravljena revizija javno-zasebnega partnerstva na projektu izposoje koles na območju Mestne občine Ljubljana, pri neodvisnem revizorju Inštitut za javno-zasebno partnerstvo.

Omenjena revizija zajema obdobje, ki ga želi z neodvisno revizijo revidirati predlagatelj in prav tako revizor izpolnjuje vse pogoje za opravljanje revizije. Statutarno pravna komisija v neodvisnost revizorja ne dvomi.

Statutarno pravna komisija zato meni, da bi bilo ponovno opravljanje revizije, za isto časovno obdobje in isti predmet, neracionalno.

Glede na to, da je pristojni Odbor za finance podal predlog, da naj se 14. točka umakne z dnevnega reda 24. seje Mestnega sveta Mestne občine Ljubljana, na podlagi petega odstavka 94. člena Poslovnika mestnega sveta Mestne občine Ljubljana (Ur.l. RS, št. 31/21), se je Statutarno pravna komisija odločila, da omenjeni predlog za umik podpre.

**AD 3.**

**RAZNO**

Pri točki Razno ni bilo razprave.

Seja je bila zaključena ob 16.10 uri.

|  |  |
| --- | --- |
| Pripravila:*Polona Zupan Klopčič*Strokovna sodelavka  | *Marjan Sedmak* Predsednik |